Περισσότεροι από 200.000 πολίτες προσήλθαν στις κάλπες για να την ανάδειξη της ηγεσίας στον υπό συγκρότηση φορέα της Κεντροαριστεράς, όπως ανακοίνωσε ο πρόεδρος της Ανεξάρτητης Επιτροπής Διαδικασιών και Δεοντολογίας, καθηγητής Νίκος Αλιβιζάτος.

Σύμφωνα με την ΕΡΤ, η συμμετοχή ανέρχεται σε περίπου 210.000 ψηφοφόρους.

Ο κ. Αλιβιζάτος, κατά τη διάρκεια ενημέρωσης πριν κλείσουν οι κάλπες, έκανε λόγο για μεγάλη επιτυχία, ανεξάρτητα από τον νικητή, σημειώνοντας πως είναι σημαντικό «ότι ο κόσμος έδειξε πως θέλει να υπάρχει αυτή η παράταξη».

«Ο κόσμος θέλει κάτι ανάμεσα στη Ν.Δ. και τον ΣΥΡΙΖΑ, που να μην ταυτίζεται ούτε με τη συντηρητική παράταξη, ούτε με τη στασιμότητα της σημερινής κυβέρνησης», συμπλήρωσε. Τόνισε, δε, ότι η συμμετοχή είναι «απάντηση σε όσους ειρωνεύονταν αυτήν την προσπάθεια».

Όπως πρόσθεσε ο ίδιος, θα δινόταν παράταση στην ψηφοφορία όπου κρινόταν απαραίτητο.

Νωρίτερα, μιλώντας στην ΕΡΤ, ο κ. Αλιβιζάτος ανέφερε ότι τα τελικά αποτελέσματα αναμένονται στις 22.30 εφόσον δεν υπάρχει οριακή διαφορά.

Σημειώνεται ότι, βάσει του αρχικού σχεδιασμού, τα εκλογικά κέντρα σε όλη τη χώρα θα έμεναν ανοιχτά έως τις 8.00 το βράδυ, εκτός από την Αθήνα, όπου λόγω του Μαραθωνίου, είχε αποφασιστεί να μείνουν ανοιχτά έως τις 9.00.

Για να εκλεγεί από τον πρώτο γύρο, ο νικητής θα πρέπει να συγκεντρώσει το 50%+1 των έγκυρων ψήφων. Αν κανένας υποψήφιος δεν συγκεντρώσει το ποσοστό αυτό, η εκλογή θα επαναληφθεί την επόμενη Κυριακή 19 Νοεμβρίου μεταξύ των δύο πρώτων υποψηφίων με τα μεγαλύτερα ποσοστά. Στον δεύτερο γύρο θα μπορούν να ψηφίσουν μόνο όσοι θα έχουν ψηφίσει σήμερα κατά τον πρώτο γύρο.

Οι υποψήφιοι είναι με αλφαβητική σειρά: